
JÕELÄHTME  VALLAVOLIKOGU	


Keskkonnaamet					Teie:  08.10.2026 nr DM-137746-2
info@keskkonnaamet.ee				Meie XX.11.2026 nr 7-8/1456-X
						

Jõelähtme Vallavolikogu seisukohad seonduvalt Maardu VIII lubjakivikarjääri korrastamistingimuste eelnõuga


Jõelähtme Vallavalitsusse laekus Keskkonnaameti kiri nr DM-137746-2 (reg Jõelähtme valla dokumendiregistris 08.10.2026 nr 7-8/1456-4), millega teatate, et OÜ INF Maavarad (registrikood 14273374, aadress Vana-Narva mnt 11b, Kiiu alevik, Kuusalu vald, Harju maakond) esitas 21.09.2026 Keskkonnaametile taotluse Maardu VIII lubjakivikarjääri mäeeraldise korrastamistingimuste saamiseks.

Vastavalt maapõueseaduse (MaaPS) § 81 lõigetele 1 ja 2 korrastatakse kaevandatud maa kaevandatud maa korrastamise projekti alusel, mis on koostatud lähtuvalt korrastamistingimustest. MaaPS § 81 lõike 3 kohaselt esitab korrastamistingimused kaevandamisloa omajale Keskkonnaamet. Tuginedes MaaPS § 81 lõikele 5 küsib Keskkonnaamet korrastamistingimuste kohta maaomaniku ja kohaliku omavalitsuse üksuse arvamust.

Jõelähtme valla arvamused ja ettepanekud Maardu VIII lubjakivikarjääri korrastamistingimuste eelnõu kohta palusite edastada hiljemalt 09.11.2026.

Jõelähtme Vallavalitsus palus 14.10.2026 kirjaga nr 7-8/1456-5 pikendada arvamuse andmise tähtaega kuni 16.11.2026, millega Keskkonnaamet nõustus 15.10.2026 kirjaga nr DM-137746-4 (registreeritud Jõelähtme valla dokumendiregistris 15.10.2026 nr 7-8/1456-6).

Maardu VIII lubjakivikarjääri mäeeraldis ja selle teenindusmaa asuvad kahel lahustükil. Lõunapoolne lahustükk (plokk 27 aT, teenindusmaa pindala 6,21 ha ja mäeeraldis 6,21 ha) asub riigiomandis olevatel kinnistutel Piloodi (katastritunnus 24504:003:0836), Saba (katastritunnus 24504:003:0837) ja Tankla (katastritunnus 24504:003:0019) ning põhjapoolne lahustükk (plokk 26 aT, teenindusmaa pindala 5,67 ha ja mäeeraldise pindala 3,74 ha) asub riigiomandis oleval kinnistul Maardu lubjakivikarjäär 8 (katastritunnus 24501:001:3659). Riigivara valitseja on Majandus- ja Kommunikatsiooniministeerium ning volitatud asutus Maa- ja Ruumiamet. Kokku on Maardu VIII lubjakivikarjääri mäeeraldise pindala 9,95 ha ja mäeeraldise teenindusmaa pindala 11,88 ha.

Jõelähtme Vallavolikogu teeb ettepaneku täiendada korrastamistingimuste punkti 1.6.2.

Eelnõu punktis 1.6.2 on sätestatud, et korrastamiseks tuleb kasutada kaevandamise käigus kooritud katendit ning väljastpoolt toodavate täitematerjalide kasutamine on lubatud juhul, kui mäeeraldiselt eemaldatud katendist ei piisa.

Jõelähtme Vallavolikogu peab oluliseks täpsustada nimetatud tingimust, et välistada olukord, kus karjääri korrastamiseks sobiv katend turustatakse või veetakse muul eesmärgil karjäärialalt välja ning selle asemel kasutatakse korrastamisel väljastpoolt toodavaid püsijäätmeid. Selline tegevus suurendaks põhjendamatult sissetoodavate jäätmete kogust, transpordikoormust ja sellega kaasnevaid keskkonnahäiringuid.

Eeltoodust tulenevalt teeb vallavolikogu ettepaneku täiendada punkti 1.6.2 järgmise tingimusega:

„Kaevandamise käigus eemaldatud ja karjääri korrastamiseks sobivat katendit ei ole lubatud turustada ega muul eesmärgil karjäärialalt välja vedada ulatuses, mille võrra suureneks vajadus kasutada korrastamiseks väljastpoolt toodavaid täitematerjale, sealhulgas püsijäätmeid. Korrastamisprojektis tuleb esitada materjalibilanss, milles kajastatakse kaevandamise käigus eemaldatud ja eemaldatava katendi kogused, korrastamiseks vajalikud mahud ning väljastpoolt toodavate täitematerjalide vajadus.“

